Student-versorger ‘vergeet’ bejaarde buiteHuis Maudie Kriel-tehuis op Ceres. (Foto: Facebook) ’n Student-versorger, wat verlede maand haar praktiese opleiding by die Huis Maudie Kriel-tehuis op Ceres gedoen het, het die bejaarde Sagrya Engelbrecht in haar rolstoel na buite gestoot en vergeet om die personeel daarvan in kennis te stel. Die 80-jarige Engelbrecht is vroeg die volgende oggend in haar rolstoel buite gevind. Sy is kort daarna dood. “’n Verskriklike hartseer sameloop van omstandighede het gelei tot Engelbrecht se dood,” het die ACVV, wat die tehuis bestuur, nou meer as ’n maand en verskeie dissiplinêre verhore later bevind. Ses personeellede is sedert die voorval op 6 en 7 Augustus aan wangedrag skuldig bevind. Sommige van die personeellede is afgedank terwyl ander finale skriftelike waarskuwings ontvang het en verplig is om verdere opleidingsessies te voltooi. Die student-versorger is egter nié dissiplinêr aangekla nie aangesien sy ten tyde van die voorval nié ’n werknemer by die tehuis was nie. Dit was maar twee dae vóór die voltooiing van haar praktiese opleiding dat die tragedie hom afgespeel het. ‘Hartseer sameloop van omstandighede’ Luidens ’n verslag van die ACVV het Engelbrecht 6 Augustus vroegaand aandete in haar kamer geëet voordat sy na die badkamer oorkant haar kamer is. Sy het na haar kamer teruggekeer en begin om twee lae nagklere aan te trek. Die student-versorger het gaan hand bysit en gehelp dat Engelbrecht pantoffels oor haar sokkies, ’n kamerjas en mus op haar kop aantrek. Engelbrecht het in haar rolstoel gaan sit en ’n dubbelgevoude kombers is oor haar bene gegooi. “Sy het haar handskoene, sonbril en handsak by haar gehad,” lui die verslag. Die student-versorger het Engelbrecht toe vanaf haar kamer na die rokersgebied onder ’n buite-afdak tussen die hoofgebou, kombuis en waskamer gestoot. “Die betrokke student het teruggekeer en versuim om die dagskofpersoneel in te lig dat sy mev. Engelbrecht uitgeneem het en dat mev. Engelbrecht, soos gewoonlik, verkies het om nog ’n ruk in die rookgebied te vertoef. “Die student-versorger het ander take verrig en teen die einde van haar skof omstreeks 18:50 die tehuis verlaat. ’n Ander inwoner het die buitedeur wat lei na die paadjie op pad na die rookgebied toegemaak.” Luidens die verslag het die drie dagskofpersoneellede in beheer van die gedeelte waar Engelbrecht se kamer geleë is, omstreeks 19:00 met skofwisseling die nagskofpersoneellede slegs ingelig van inwoners wat medikasie of ander hulp gedurende die nag sou benodig. Die nagskofpersoneel het opgemerk dat Engelbrecht nie in haar kamer is nie, maar verkeerdelik aanvaar dat sy by haar familie kuier. Haar kamermaat was boonop in daardie stadium in die hospitaal. “Een van die nagskofpersoneellede het verkeerdelik die bed van mev. Engelbrecht opgemaak, die kamerlig afgesit en nie in die register gaan kontroleer of sy wel by familie kuier nie.” Mev. Engelbrecht is [die volgende oggend] om 06:50 deur kombuispersoneel gevind waar sy nog in die rolstoel op dieselfde plek in die rokersgebied gesit het.” Luidens die verslag is Engelbrecht na binne gehaas waar daar noodbehandeling op haar toegepas is. Bestuur en ambulansdienste is ontbied. Engelbrecht is egter kort daarna dood. Die oorsaak van haar dood is steeds nie bekend nie. Sy het volgens “observasies” egter nié verkluim nie, sê die ACVV in sy verslag. “Die baie hartseer voorval en tragiese afsterwe van mev. Engelbrecht het die gemeenskap geskok en die bestuur en personeel van Huis Maudie Kriel erg getraumatiseer. Dit is opmerklik dat almal mev. Engelbrecht met mooi herinneringe onthou. Ondanks die ongelukkige gebeure toon die bewysmateriaal ook dat sy met groot deernis deur die betrokke student-versorger hanteer is.”